b'\n_START_ARTICLE_\nKarl Eberhard Sch\xc3\xb6ngarth\n_START_SECTION_\nBakgrunn, tidlig virke\n_START_PARAGRAPH_\nFaren var bedriftsleder ved et bryggeri i Erfurt. Moren stammet fra Leipzigs landlige omgiivelser. Sch\xc3\xb6ngarth hadde to br\xc3\xb8dre, hvorav \xc3\xa9n d\xc3\xb8de i ung alder. Den andre ble handelsmann, siden yrkessoldat og falt i juni 1944 i Vitebsk p\xc3\xa5 \xc3\x98stfronten. Foreldrehuset var sterkt nasjonalistisk preget._NEWLINE_Som 17-\xc3\xa5ring deltok Sch\xc3\xb6ngarth som frikorps-kjemper i det mislykkede Kappkuppet i 1920, som fors\xc3\xb8kte \xc3\xa5 styrte Weimarrepublikken og gjeninnf\xc3\xb8re monarkiet. To \xc3\xa5r senere ble han medlem i Wikingbund og i Det nasjonalsosialistiske tyske arbeiderparti (NSDAP), og ble samtidig medlem av  SA. Etter Hitlerputsch (\xc2\xab\xc3\x98lkjellerkuppet\xc2\xbb) i 1923 ble han fengslet og anklaget for forberedelse til h\xc3\xb8yforr\xc3\xa6deri, men s\xc3\xa5 l\xc3\xb8slatt som del av det alminnelige amnesti. Han forlot nazistpartiet samme \xc3\xa5r, men ble medlem igjen etter Hitlers Machtergreifung i 1933, og ble da ogs\xc3\xa5 med i SS.\n_START_SECTION_\nKarriere\n_START_PARAGRAPH_\nSch\xc3\xb6ngarth ble promovert til juris doktor ved Leipzigs universitet i 1929 etter \xc3\xa5 ha lagt fram avhandlingen Die Zur\xc3\xbcckweisung von K\xc3\xbcndigungen des Arbeitsvertrages. I 1935 giftet han seg med Dorothea Gro\xc3\x9f._NEWLINE_Han ble medlem av Sicherheitsdienst i 1933. Han ble senere leder av Sicherheitspolizei. Han ble s\xc3\xa5 utnevnt til leder for Gestapo i Nederland._NEWLINE_I l\xc3\xb8pet av den tiden Sch\xc3\xb6ngarth var stasjonert i Krak\xc3\xb3w i Polen ble han aktivt involvert i j\xc3\xb8deforf\xc3\xb8lgelsene som Befehlshaber der Sicherheitspolizei und des SD (BdS). Ved angrepet p\xc3\xa5 Sovjetunionen ble det organisert fire innsatsgrupper (Einsatzgruppen) av sikkerhetspolitiet bak de kjempende styrkers rekker. Deres vesentligste oppgaver, sammen med SD som de samarbeidet med, var \xc3\xa5 gjennomf\xc3\xb8re de tyske rasepolitiske m\xc3\xa5l. I l\xc3\xb8pet av den tyske h\xc3\xa6rs raske fremmarsj med innsatsgruppene hakk i h\xc3\xa6lene myrdet de hundretusener av j\xc3\xb8der og polakker. Mer enn \xc3\xa9n million j\xc3\xb8der klarte imidlertid \xc3\xa5 flykte. Det viste seg etterhvert at mange j\xc3\xb8der var blitt oversett av innsatsgruppene. Derfor ble en ny drapsb\xc3\xb8lge planlagt og gjennomf\xc3\xb8rt._NEWLINE_Som BdS i Generalgouvernementet s\xc3\xb8kte Sch\xc3\xb6ngarth deretter Reinhard Heydrich om fullmakt til \xc3\xa5 danne ytterligere \xc2\xabEinzatzkommandos\xc2\xbb eller \xc2\xabEinsatztruppen\xc2\xbb for omr\xc3\xa5det Galizien, der det tradisjonelt bodde et s\xc3\xa6rlig h\xc3\xb8yt antall j\xc3\xb8der. I juli 1941 meldte han til Reinhard Heydrich at det da var stasjonert Einsatzkommandos i Lemberg, Brest-Litovsk og Bia\xc5\x82ystok, mens det var avsatt  Einsatztruppen for byene Pinsk, Luzk, Riwne, Kowel, Rawa Ruska, Nawahradak, Baranawitschy og Grodno. Disse enhetene ledet Sch\xc3\xb6ngarth med en liten stab fra  Lemberg. De fikk senere navnet \xc2\xabEinsatzkommando zur besonderen Verwendung\xc2\xbb og drepte flere tusen mennesker. Enheten ble oppl\xc3\xb8st h\xc3\xb8sten 1941._NEWLINE_I november 1941 gav Sch\xc3\xb6ngarth \xc2\xabSchie\xc3\x9fbefehl\xc2\xbb (skyteordre), hvorved j\xc3\xb8der som ble p\xc3\xa5truffet utenfor ghettoene, skulle stilles for standrett og skytes._NEWLINE_Sch\xc3\xb6ngarth deltok p\xc3\xa5 Wannsee-konferansen 20. januar 1942, sammen med Dr. Rudolf Lange (Einsatzgruppen A). Sch\xc3\xb6ngarth hadde ikke tjenesteposisjon og rang som tilsa at han skulle delta ved denne konferansen. SS- und Polizeif\xc3\xbchrer Ost, Friedrich-Wilhelm Kr\xc3\xbcger ville v\xc3\xa6rt en mer naturlig kandidat, men ble ikke innkalt._NEWLINE_I juni 1943 deltok Sch\xc3\xb6ngarth p\xc3\xa5 en ekshumeringsaksjon (\xc2\xabEnterdungsaktion\xc2\xbb) hvor m\xc3\xa5let var \xc3\xa5 tilintetgj\xc3\xb8re alle spor etter sikkerhetspolitiet og SDs virksomhet. Massegraver ble \xc3\xa5pnet og likene brent. Det direkte ansvaret for dette ble gitt Sonderkommando 1005 under ledelse av SS-Standartenf\xc3\xbchrer Paul Blobel._NEWLINE_Sch\xc3\xb6ngarths funksjon som BdS i Generalgouvernementet varte til 9. juli 1943. Han ble da i september for en tid overf\xc3\xb8rt til Waffen-SS og virket fra oktober 1943 til begynnelsen av 1944 til 4. SS-Polizei-Panzergrenadier-Division med \xc2\xabpartisanbekjempelse\xc2\xbb i Nord-Hellas og Jugoslavia._NEWLINE_I slutten av mars 1944 ble han av Ernst Kaltenbrunner (eller av Heinrich Himmler selv) kalt tilbake til Sicherheitspolizei. I midten av 1944 flyttet Sch\xc3\xb6ngarth til Den Haag i Nederland (\xc2\xabReichskommissariat Niederlande\xc2\xbb), der han fra 1. juni 1944 var BdS hos rikskommiss\xc3\xa6ren for de okkuperte nederlandske omr\xc3\xa5der \xe2\x80\x93 Arthur Sey\xc3\x9f-Inquart \xe2\x80\x93 som etterf\xc3\xb8lger etter Erich Naumann. Hans umiddelbare overordnede var generalkommiss\xc3\xa6ren for sikkerhetsvesenet, HSSPF Hanns Rauter, som p\xc3\xa5 grunn av sin sterke stilling og sin p\xc3\xa5g\xc3\xa5ende marginalisering av Sey\xc3\x9f-Inquart var den sentrale nazistiske skikkelse i det okkuperte Nederland._NEWLINE_Sch\xc3\xb6ngarth tiltr\xc3\xa5dte p\xc3\xa5 en tid da det ytre milit\xc3\xa6re trykk tiltok etter de allertes landgang i Normandie, noe som ogs\xc3\xa5 utl\xc3\xb8ste \xc3\xb8kt motstandsarbeid i den nederlandske befolkning. Han reagerte ved \xc3\xa5 innf\xc3\xb8re \xc2\xabpolske tilstander\xc2\xbb. I august/september ble 450 motstandskjempere henrettet i KZ Herzogenbusch. Hans underordnede Erich Deppner (da sjef for Abt. IV: Terroristenbek\xc3\xa4mpfung) fikk oppdraget. Den 11. september 1944 gav han ordre om \xc3\xa5 sl\xc3\xa5 hardt tilbake: \xc2\xabWann immer bekannt wird, dass irgendeine illegale Versammlung abgehalten wird oder Widerstandszentren ausgemacht werden k\xc3\xb6nnen, so sind diese Versammlungen r\xc3\xbccksichtslos zu sprengen und die Teilnehmer niederzumachen.\xc2\xbb (\xc2\xabNiedermachungsbefehl\xc2\xbb). Det bet\xc3\xb8d at enhver ansamling av motstandsfolk eller annen ulovlig forsamling skulle m\xc3\xb8tes med henrettelsaksjoner._NEWLINE_Natten mellom 6. og 7. mars 1945 utf\xc3\xb8rte en nederlandsk motstandsgruppe et angrep p\xc3\xa5 hans overordnede, Rauter, som ble hardt s\xc3\xa5ret. Som gjengjeldelse ble 263 fanger henrettet: 117 i Woeste Hoeve (der attentatet hadde funnet sted, n\xc3\xa6r Apeldoorn), 38 i Den Haag (Waalsdorpervlakte), 53 i Amsterdam, 49 i Durchgangslager Amersfoort og 6 i Utrecht._NEWLINE_Under N\xc3\xbcrnbergprosessene klarte man ikke \xc3\xa5 finne entydig bevist hvilket ansvar Sch\xc3\xb6ngarth hadde for denne gjengjeldelsesaksjon, og han ble derfor ikke domfelt for dette, heller ikke for deportasjonene av j\xc3\xb8der fra Durchgangslager Westerbork til KZ Auschwitz-Birkenau, som ogs\xc3\xa5 skjedde innenfor hans tilsynsomr\xc3\xa5de._NEWLINE_Han ble imidlertid senere funnet skyldig i \xc3\xa5 ha myrdet en krigsfange, en alliert pilot 21. november 1944 i Enschede i det okkuperte Nederland. Han ble d\xc3\xb8mt av en britisk domstol i Burgensteinfurt 11. februar 1946 og henrettet ved henging 16. mai 1946 i fengselet i Hameln. Skarpretter var Albert Pierrepoint.'